ΓΡΑΠΤΗ ΕΡΩΤΗΣΗ E-1571/98

υποβολή: Leonie van Bladel (UPE) προς το Συμβούλιο

(25 Μαΐου 1998)

Θέμα: Η αυτονομία στο Κοσσυφοπέδιο

Τα σημαντικότερα όργανα για την υλοποίηση της αυτονομίας στο Κόσσοβο είναι, κατά το μάλλον ή ήττον, το Κοινοβούλιο και η Κυβέρνηση του Κοσσυφοπεδίου. Ωστόσο και τα δύο αυτά όργανα δεν λειτουργούν επειδή τα αλβανικά κόμματα έχουν μποϋκοτάρει τις βουλευτικές εκλογές στο όνομα του αγώνα που διεξάγουν για την ανεξαρτησία τους. Το Κοινοβούλιο (στο οποίο τα αλβανικά κόμματα θα είχαν ωστόσο την πλήρη πλειοψηφία) αποτελεί παρά ταύτα τη μόνη διαθέσιμη και δημοκρατική πλατφόρμα συζητήσεων σχετικά με το μέλλον της περιοχής, επιπλέον δε μία πλατφόρμα που καθιστά δυνατή τη συμμετοχή στη συζήτηση όλων των ομάδων του πληθυσμού του Κοσσυφοπεδίου. Βάσει εντολής που έχει λάβει από το Κοινοβούλιο, η κυβέρνηση μπορεί (εν ανάγκη με διεθνή διαιτησία) να διεξαγάγει διαπραγματεύσεις με τις αρχές της Σερβίας.

Δεν κρίνει το Συμβούλιο, δεδομένου ότι η ανεξαρτησία δεν αποτελεί πραγματική επιλογή, ότι ένα κοινοβούλιο εκλεγμένο με ελεύθερες και έντιμες εκλογές, αποτελεί για το Κοσσυφοπέδιο το πλέον δημοκρατικό και το πλέον διαθέσιμο όργανο για συζήτηση σχετικά με το μέλλον της περιοχής;

Είναι διατεθειμένο το Συμβούλιο να επέμβει ενώπιον των αρχών της Σερβίας, ώστε να διοργανώσουν το ταχύτερο δυνατόν, και υπό διεθνή επίβλεψη, εκλογές για το Κοινοβούλιο του Κοσσυφοπεδίου;

Είναι διατεθειμένο το Συμβούλιο να ζητήσει από όλα τα ενδιαφερόμενα μέρη όπως συμμετάσχουν πραγματικά στις εκλογές αυτές;

Απάντηση

(24 Σεπτεμβρίου 1998)

To Συμβούλιο ανησυχεί σοβαρά για την επιδεινούμενη κατάσταση στο Κοσσυφοπέδιο. Στα πλαίσια αυτά, θα πρέπει να σημειωθεί ότι πολύ πριν την έκρηξη της βίας και την εμφάνιση του Απελευθερωτικού Στρατού του Κοσσυφοπεδίου, η διεθνής Κοινότητα είχε τονίσει στην Ομοσπονδιακή Δημοκρατία της Γιουγκοσλαβίας (ΟΔΓ) και στους σέρβους ηγέτες τη σημασία της αντιμετώπισης της αφόρητης κατάστασης που είχε αναπτυχθεί στο Κοσσυφοπέδιο από το 1990 μετά την κατάργηση του καθεστώτος αυτονομίας της περιοχής. Η θέση του Συμβουλίου όσον αφορά το καθεστώς του Κοσσυφοπεδίου έχει επανειλημμένα καταστεί σαφής. Τη θέση αυτή συμμερίζεται η διεθνής Κοινότητα. Ούτε το status quo ούτε η ανεξαρτησία δεν είναι αποδεκτά αλλά ένα ενισχυμένο καθεστώς που θα εμπεριέχει μεγάλο βαθμό αυτονομίας για την περιοχή.

Είναι προφανές ότι η ΟΔΓ και οι σέρβοι ηγέτες φέρουν το μεγαλύτερο μέρος της ευθύνης για την κρίση στο Κοσσυφοπέδιο.

Οι περισσότεροι αλβανοί ηγέτες αποφάσισαν να απόσχουν απο τις επίσημες εκλογές στο Κοσσυφοπέδιο ακριβώς επειδή σύμφωνα με το σερβικό σύνταγμα, οι εξουσίες του Κοινοβουλίου του Κοσσυφοπεδίου είναι, κατά το μάλλον ή ήττον, συμβολικές. Ως εκ τούτου η λύση την οποία προτείνει η αξιότιμος κα βουλευτής δεν κρίνεται βιώσιμη υπο τις παρούσες συνθήκες.

Εξυπακούεται ότι κατά τις διαπραγματεύσεις για το μελλοντικό καθεστώς του Κοσσυφοπεδίου, το θέμα της εγκαθίδρυσης λειτουργούσας αυτονομίας, συμπεριλαμβανομένου Κοινοβουλίου, θα είναι καθοριστικό.

Υπό την παρούσα κατάσταση, η ΕΕ συγκεντρώνει τις προσπάθειές της στον τερματισμό της βίαιας καταστολής και στην άσκηση πιέσεων και στα δύο μέρη για την έναρξη πολιτικού διαλόγου. Για την επίτευξη του στόχου αυτού, η Ένωση έχει ήδη αποφασίσει κυρώσεις έναντι της Σερβίας/ΟΔΓ.